Гукъыдэжрэ дэрэжэгъуэрэ
Хабзэ дахэ зэрыхъуауэ, КъБР-м и Iэтащхьэ КIуэкIуэ Юрий дыгъэгъазэм и 31-м Правительствэм и Унэм щригъэблэгъащ еджэным щыпашэ, урысейпсо, республикэ олимпиадэхэм, зэпеуэ зэмылIэужьыгъуэхэм, спорт зэхьэзэхуэхэм щытекIуа, Урысей Федерацэм и Президентымрэ Къэбэрдей-Балъкъэрым и Тхьэмадэмрэ я саугъэтхэр зыхуагъэфэща ныбжьыщIэхэр. Школыр мы гъэм къэзыухынухэм хуагъэхьэзыра ИлъэсыщIэ Iуэхугъуэ гукъинэжым хэтащ КъБР-м и Парла-ментым и УнафэщI Егоровэ Татьянэ, республикэм и Премьер-министр Мусуков Алий, абы и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ сымэ.
ЗэIущIэ гуапэр къызэIуаха нэужь, Iэнэ гъэщIэрэщIа къызыхуащта ныбжьыщIэхэм КIуэкIуэ Юрий фIэхъус псалъэкIэ захуигъэзащ.
— Хабзэ дахэ хъуауэ, еджэным щыпэрыт, зэпеуэ зэмылIэужьыгъуэхэм щыпашэ ди школакIуэхэр ИлъэсыщIэм ирихьэлIэу догъэлъапIэ. Ноби мы пэшым щызэхуэсащ республикэм и пщIэр нэгъуэщI щIыпIэхэм щызыIэт, ину дызэрыгушхуэ еджакIуэ нэхъыфIхэр. Дызэрыщыгъуазэщи, щIалэгъуалэр дапщэщи жылагъуэ гъащIэм щыжыджэрщ, щыжэрдэмщIакIуэщ. Абы къыхэкIыу, ди пщэдейр, ди къэкIуэнур ипэкIэ зыгъэкIуэтэну къызыпэщылъ щIэблэм хуэфащэ щIэныгъэ егъэгъуэтыным мыхьэнэшхуэ иIэщ. ГъащIэр и пIэм иткъым. Дунейм щекIуэкIхэм, Iуэху зехьэкIэхэм зэпымыууэ захъуэж. Ахэр тэмэму, губзыгъэу, къэралымрэ цIыхухэмрэ я сэбэп хэлъу зэкIэлъыгъэкIуэн хуейщ. Аращи, фи гупсысэщIэхэм, фи зэфIэкIым дяпэкIэ дыхуеинущ, — къигъэлъэгъуащ Къэбэрдей-Балъкъэрым и Iэтащхьэм икIи емызэшу еджэнхэу, я лъахэр фIыуэ ялъагъуну, ди нэхъыжьхэм я щIэин уасэншэхэр хуэсакъыу яхъумэну ахэр къыхуриджащ.
Егъэджэныгъэм, щэнхабзэм, спортым я IэнатIэхэм щекIуэкI лэжьыгъэхэмрэ къыщыхъу зэхъуэкIыныгъэфIхэмрэ я гугъу щищIым, КIуэкIуэ Юрий къыхигъэщащ гъащIэм къигъэув къалэныщIэхэм лъэIэсын папщIэ, я щIэныгъэм, Iэзагъэм зэпымыууэ хагъэхъуэн зэрыхуейр. ГъэсакIуэхэм, егъэджакIуэхэм, сабийхэм я зыужьыкIэм, ахэр дэзыхьэххэм темыплъэкъукI адэ-анэхэм фIыщIэ лей яхуищIащ икIи ныбжьыщIэхэм я къэухьым, я творческэ зэфIэкIым зегъэужьыным, IуэхуфIхэм къахуэгъэушыным, тегъэгушхуэным дяпэкIи я нэIэ зэрытрагъэтынур къигъэлъэгъуащ.
ИужькIэ, зэраубзыхуам хуэдэу, ныбжьыщIэхэр ягъэлъэпIащ, дэтхэнэми и зэфIэкIыр хэIущIыIу ящIащ.
«Егъэджэныгъэ» лъэпкъ проект хэхар къызэрыхалъхьэрэ илъэсипщI ирикъуащ. А зэманым къриубыдэу республикэм и еджакIуэ 369-рэ проектым и саугъэтым и лауреат хъуащ, «ШколакIуэхэм я Урысей зэщIэхъееныгъэ» Урысейпсо жылагъуэ къэрал сабий-ныбжьыщIэ организацэм и щIыналъэ къудамэхэр къызэрагъэпэщащ. Урысейпсо олимпиадэхэм жыджэ-ру хэтам и мызакъуэу, ехъулIэныгъэфIхэр къыщахьащ — экологиемрэ нэмыцэбзэмкIэ зэпеуэхэм зым бжьыпэр щиубыдащ, тIум увыпIэ нэхъыщхьэхэр къыщахьащ. КосмонавтикэмкIэ «Вагъуэхэм я эстафетэ» проектым и кIэух зэхьэзэхуэм япэ увыпIэу тIу, етIуанэу — щы, ещанэу зы увыпIэ ди лIыкIуэхэм къыщыхуагъэфэщащ. «Егъэджэныгъэ» лъэпкъ проект пэрытым и республикэ саугъэтым и лауреат, Прохладнэ къалэм дэт курыт школ №5-м щеджэ Лысенкэ Иван Урысейпсо, щIыналъэ спорт зэпеуэхэм, а къалэм и школ №6-м щIэс Оболашвили Дианэ художественнэ творчествэмкIэ республикэ, Урысейпсо олимпиадэхэмрэ зэхьэзэхуэхэмрэ щытекIуахэщ.
А щIыкIэм тету, дэтхэнэми и ехъулIэныгъэхэр ягъэнаIуэу еджэным щыпэрытхэмрэ зэпеуэхэм щыпашэхэмрэ я цIэхэр зэIущIэм щыжаIащ. Апхуэдэщ Токъмакъ Ланэ, Бозий Тамерлан, Тау Валерэ, Абазэ Марат, АфIэунэ Залинэ, Куэт Резуан, КIагуэ Ратмир, Пекъу Залинэ, Гурнов Владислав, Уянаев Тимур, нэгъуэщIхэри. Псори зэхэту щэм щIегъу.
Езы ныбжьыщIэхэми КIуэкIуэ Юрий фIыщIэ псалъэкIэ зыхуагъэзащ, я мурадхэр хуаIуэтащ. Я гукъыдэжыр къаIэту зэхыхьэм хэтахэм я нэгу зрагъэужьащ КъБР-м щIыхь зиIэ и артист Къуэдз Iэбубэчыр игъасэ пшынауэ цIыкIухэм, «Кавказым и пшэплъхэр» къэфакIуэ гуп цIэрыIуэм, сабийхэмрэ щIалэгъуалэмрэ творчествэмкIэ я республикэ унэм иджырей къафэмкIэ и «Арабеск» сабий ансамблым, ныбжьыщIэхэм зыщрагъэужь «Дыгъэпс къалэ» академием и «Жемчужинка» къэфакIуэ, уэрэджыIакIуэ гупым, нэгъуэщIхэми. ИлъэсыщIэ уэрэдым и макъамэм щIэту, Уае Дадэмрэ Уэс Гуащэмрэ школакIуэхэм яхуеблагъэри, гуапэу ехъуэхъуащ.
— ГъащIэм лъэ быдэкIэ фыхыхьэну, абы хуэфащэ увыпIэ щывубыдыну къыфпэщытщ. Ар къывэхъулIэн папщIэ, къызэрыхэзгъэщащи, фIы дыдэу феджэн, фи щIэныгъэмрэ зэфIэкIымрэ зэпымыууэ хэвгъэхъуэн хуейщ. Хэкупсэ нэс фыхъуну, ди къэралымрэ ди щIыналъэ гъуэзэджэмрэ я пщIэр фIэтыну дыщогугъри, а лъапIэныгъэхэр дапщэщи фщIыгъуну ди гуапэщ. Фи мурадхэм, фи гугъэхэм фалъэIэсыну, ехъулIэныгъэрэ узыншагъэ быдэрэ фиIэну иджыри зэ сынывохъуэхъу, — къыхигъэщащ Къэбэрдей-Балъкъэрым и Iэтащхьэм зэIущIэм и кIэухым.
ИлъэсыщIэ псейм и лъабжьэм фэеплъ сурэтхэр зэгъусэу щызытрагъэха нэужь, дэрэжэгъуэрэ гукъыдэжрэ яIэу, ялъэгъуамкIэ арэзырэ зэхуаIуэтэжын я куэду зэIущIэ гуапэм хэтахэр ежьэжащ.
ХЬЭЖЫКЪАРЭ Алик.
